تاجیکستان لیگ تجارتی کرکت را برگزار می‌کند
تاجیکستان با مساعدت افغان‌ها برای اولین بار لیگ تجارتی کرکت را راه اندازی می‌کند.
اسدالله خان ، سکرتر جنرال کرکت تاجیکستان که یکی از بازیکنان پیشین تیم ملی کرکت افغانستان‌بود به صدای امریکا گفت که این لیگ ده اووره بوده و از تاریخ 11 تا 22 جولای برگزار خواهد شد  .  او هدف این لیگ را ترویج و رشد کرکت در تاجیکستان خواند  . اسداالله خان در مورد تاریخچه کرکت در تاجیکستان گفت : " کرکت چند سال بیش نیست که در تاجیکستان معرفی‌شده‌است  .  ما در تلاش استیم تا بازیکنان خارجی بیشتری در این لیگ بازی کنند تا کرکت بیشتر مشهور شود  .  ما می‌کوشیم تا به بازیکنان بیشتری از افغانستان به ویژه جوانان زمینهٔ بازی داده شود  .  افغانستان و تاجیکستان همسایه استند  .  تیم کرکت افغانستان بازیکنان قوی دارد و به تاجیکستان کمک می‌کند  . " به گفته وی ، علاوه بر بازیکنان افغان ، به برخی حکم‌های میدان نیز فرصت اشتراک داده خواهد شد  .  او گفت : " یکی از اهداف ما این است که علاوه بر آموزش تجارب و تعلیمات مسلکی ، بازیکنان و حکم‌های میدان افغان منفعت اقتصادی نیز بدست آورند  .  افغانستان در کرکت خوب است و باید دست تاجیکستان را بگیرد  . " تاجیکستان در این مورد با بورد کرکت افغانستان رسما صحبت نکرده است ، اما در تلاش آغاز فوری چنین گفتگوها است  . در این لیگ شش تیم بازی خواهند کرد  .  تمام مسابقات این لیگ به گونهٔ زنده از طریق یک کانال ورزشی تاجیکستان نشر‌شده‌و در یوتیوب هم به اشتراک گذاشته خواهد شد  . این لیگ در شورای بین‌المللی کرکت رسمیت نداشته و یکی از اهداف آن نیز نشان دادن ظرفیت کرکت تاجیکستان به شورای بین‌المللی کرکت گفته‌شده‌است  . بورد کرکت تاجیکستان عضو شورای کرکت آسیا است و حالا تلاش می‌ورزد که عضویت شورای بین‌المللی کرکت را نیز کسب کند  . چند سال پیش ، تیم ملی کرکت بانوان افغانستان به تاجیکستان سفر کردند  .  در این سفر سه مسابقه با تیم تاجیکستان داشتند که در هر سه مسابقه پیروز شدند  .